El Consell dels Joves crea la campanya 'Dona veu' per visibilitzar com les xiques de Gandia trenquen el sostre de vidre
05 març 2024

## El Consell dels Joves crea la campanya 'Dona veu' per visibilitzar com les xiques de Gandia trenquen el sostre de vidre05 març 2024Última actualització: 05 març 2024

![](../gestion/img/51d49a9b9baf345331f8d15fcdc941d6e3eafcd91def15ea077ee11634527a0a.jpg)  
  

La **regidora delegada de Joventut, Inma Rodríguez**; l'**edil delegada d'Igualtat, Maribel Codina**; el **president del Consell dels Joves de Gandia (CJGS), Adrià Ordines**, i la seua **vicepresidenta, Sara Olivas**, han presentat hui el projecte **'Dona veu'**.  
  
Es tracta d'una campanya que s'està fent a les xarxes socials, on els perfils del Consell publicaran una sèrie d'entrevistes on nou dones joves de la ciutat explicaran les seues experiències i històries inspiradores.  
  
_"La idea és visibilitzar com les dones joves del municipi trenquen el sostre de vidre. Que el Consell dels Joves aporte aquest punt de vista és molt important, perquè aquest tipus d'iniciatives ajuden a aconseguir assolir una societat més igualitària"_, ha assenyalat Rodríguez, qui s'ha reafirmat en el compromís de la regidoria de Joventut amb les activitats que realitza el CJGS durant tot l'any. En aquest sentit, Codina ha agraït al Consell la seua implicació en l'àmbit de la Igualtat amb aquesta i altres activitats. _"Han treballat molt des que ens van presentar el projecte i li han posat molt d'afecte i de dedicació. Podem estar molt contentes per tindre a Gandia joves compromesos amb la igualtat"_.  
  
Entre les participants hi estan la **presidenta de la falla Marqués de Campo Perú, Lucía Carmona**; la **il·lustradora i creadora de contingut, Laura Toscano**; l'**atleta Lidia Balada** i **l'activista LGTBIQ+ i fundadora del grup de les noies del CLGS, Laia Fayos**.  
  
A més, també hi participen **Adriana Baghdasaryan, musa de la música de la banda Francesc de Borja i participant de l'olimpíada d'informàtica**; **Rosa Prada, antiga presidenta del Consell dels Joves**; **Sofia Bernabeu, bombera**, i **Elisabeth Piqueres, emprenedora i propietària de la botiga Elius**.  
  
Com a colofó, el dia **9 de març** s'inaugurarà una **exposició de fotos de Melisa Julio** en què les protagonistes seran les entrevistades. L'acte tindrà lloc a la **sala B de la Casa de la Marquesa** i començarà a les **18 hores**.  
  
Després de la presentació, es projectarà un vídeo en què cadascuna de les dones que hi participen parlarà sobre el seu paper en el feminisme i la seua experiència professional en diferents àmbits. Finalment, hi haurà un col·loqui on les persones assistents podran xarrar amb totes les participants en el projecte i preguntar tot el que vullguen als membres del Consell que han organitzat l'esdeveniment.  
  
_"És una primera edició, però volem que el projecte s'assente i puguem celebrar-ho cada any"_, ha comentat Olivas. Finalment, Ordines ha remarcat _"la tasca que la gent jove està fent a la ciutat sumant-se a diferents iniciatives de tota classe"_ i ha agraït el suport que sempre rep el Consell per part de les regidories d'Igualtat i Joventut.

[Twittear](https://twitter.com/share)